佛说意淫的地狱苦报

意淫的地狱苦报：
又彼比丘。知业果报。次复观察合大地狱。复有何处。彼见闻知复有异处。名无彼岸受苦恼处。是合地狱第十二处。众生何业。生于彼处。
彼见有人杀盗邪行乐行多作。堕合地狱。生无彼岸受苦恼处。杀生偷盗业及果报。如前所说。
何者邪行。所谓有人。起淫欲心。忆念自妻。淫他妇女。彼人以是恶业因缘。身坏命终。堕于恶处合大地狱。生无彼岸受苦恼处。受大苦恼。
作集业力。受如是苦。所谓彼处受火烧苦。
受刀割苦。受热灰苦。受诸病苦。
如是彼岸则不可得无安慰者。如是所说。受诸苦恼。
不可譬喻。如说受苦。彼地狱人。自心所诳。
如是受苦。如是无量百千年中。常被烧炙。
若煮若打。乃至集作恶不善业未坏未烂。业气未尽。于一切时与苦不止。
若恶业尽彼地狱处尔乃得脱。若于前世过去久远。有善业熟。不生饿鬼畜生之道。若生人中同业之处。则常贫穷。旷野恶处。山中崄处。为夷人奴。常有病苦。